REGOLAMENT TAL- KUMMISSJONI (KE) Nru 644/2005
tas-27 ta' April 2005
li jawtorizza sistema ta’ identifikazzjoni speċifika għall-annimali bovini miżmuma għal għanijiet kulturali u storiċi f'postijiet approvati kif previst fir-Regolament (KE) Nru 1760/2000 tal-Parlament Ewropew u tal-Kunsill
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament (KE) Nru 1760/2000 tal-Parlament Ewropew u tal-Kunsill tas-17 ta’ Lulju 2000 li jistabbilixxi sistema għall-identifikazzjoni u r-reġistrazzjoni ta’ l-annimali bovini u li jirrigwarda t-tikkettjar taċ-ċanga u tal-prodotti taċ-ċanga u li jirrevoka r-Regolament tal-Kunsill (KE) Nru 820/97 (1), u b’mod partikolari it-tielet subparagrafu ta’ l-Artikolu 4(1) u tal-frażi introduttorja u l-punt (a) ta’ l-Artikolu 10 tiegħu,
Billi:
(1)
Ir-Regolament (KE) Nru 1760/2000 jipprevedi li kull Stat Membru għandu jistabbilixxi sistema ta’ identifikazzjoni għall-annimali bovini li fiha ħafna elementi ta’ identifikazzjoni u reġistrazzjoni. B’mod partikolari, tipprevedi li l-annimali kollha f’razzett jew farm li twieldu wara l-31 ta’ Diċembru 1997 jew li huma maħsuba għall-kummerċ intra-Komunitarju wara l-1 ta’ Jannar 1998 u, għal annimali f’razzett jew farm fir-Repubblika Ċeka, l-Estonja, iċ-Ċipru, l-Latvja, il-Litwanja, l-Ungerija, Malta, il-Polonja, is-Slovenja, jew is-Slovakkja, li twieldu sad-data ta’ l-Adeżjoni jew li huma maħsuba għall-kummerċ intra-Komunitarju wara dik id-data, ikun hemm identifikazzjoni permezz ta’ tikketti tal-widnejn (iċ-ċomba) approvati mill-awtorità kompetenti, mwaħħla ma’ kull widna (“tikketti tal-widnejn approvati”). Jipprevedi wkoll li t-tikketti tal-widnejn it-tnejn ikollhom l-istess kodiċi ta’ identifikazzjoni uniku (“kodiċi ta’ identifikazzjoni uniku”), sabiex ikun possibbli li kull annimal jiġi identifikat individwalment flimkien mar-rażżett jew farm fejn twieled.
(2)
Ir-Regolament (KE) Nru 1760/2000 jipprevedi wkoll li l-annimali bovini maħsuba għal avvenimenti kulturali u sportivi (minbarra fieri u wirjiet) jistgħu, minflok bit-tikketta tal-widnejn, jiġu identifikati b’sistema ta’ identifikazzjoni li toffri garanziji ekwivalenti u li hija awtorizzata mill-Kummissjoni.
(3)
Ir-Regolament tal-Kummissjoni (KE) Nru 2680/1999 tas-17 ta’ Diċembru 1999 li japprova sistema ta’ identifikazzjoni għall-barrin maħsuba għall-avvenimenti kulturali u sportivi (2) jistabbilixxi dispożizzjonijiet għal barrin bħal dawb bħal dawn biex jiġu rreġistrati fil-kotba tal-merħla ta' organizzazzjonijiet speċifikati. Minkejja dan, dak ir-Regolament japplika biss għal ċerti razez ta’ barrin u għall-organizzazzjonijiet f’ċerti Stati Membri.
(4)
Huwa għalhekk xieraq li jiġi adottat Regolament għalih biex jistabbilixxi sistema speċjali ta' identifikazzjoni għall-annimali meqjusa mill-awtorità kompetenti li qed jinżammu għal għanijiet kulturali u storiċi (“l-annimali”) f’postijiet approvati għal dak il-għan minn dik l-awtorità (“il-postijiet”).
(5)
Is-sistema ta' identifikazzjoni speċjali għandha, bi qbil mar-Regolament (KE) Nru 1760/2000, tipprevedi derogi mit-tqegħid u t-tneħħija tat-tikketti tal-widnejn approvati biss. Dan ir-Regolament huwa bla ħsara għall-applikazzjoni tad-dispożizzjonijiet l-oħra tar-Regolament (KE) Nru 1760/2000.
(6)
Minħabba d-deroga mir-Regolament (KE) Nru 1760/2000 huwa xieraq li jiġi previst li t-tikketti tal-widnejn approvati jistgħu jitneħħew mingħajr il-permess ta’ l-awtorità kompetenti, iżda taħt il-kontroll tagħha, wara li l-annimali jittieħdu fil-post u li mhemmx bżonn li t-tali tikketti tal-widnejn jiġu applikati lill-annimali mwielda f’postijiet bħal dawn. Fiż-żewġ każi l-annimali għandhom jiġu mmarkati permezz ta’ mezzi speċifiċi ta’ identifikazzjoni. It-tikketti tal-widnejn approvati għandhom jintlibsu fuq l-annimali meta dawn jitneħħew mill-post jew għandhom jintbgħatu ma’ l-annimali meta dawn jintbgħatu direttament f’postijiet oħra.
(7)
Il-miżuri previsti f’dan ir-Regolament huma skond l-opinjoni tal-Kumitat għall-Fond Agrikolu Ewropew ta' Gwida u Garanzija,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi sistema speċjali ta' identifikazzjoni għall-annimali meqjusa mill-awtorità kompetenti li qed jinżammu għal għanijiet kulturali u storiċi (“l-annimali”) f’postijiet approvati għal dak il-għan minn dik l-awtorità kompetenti(“il-postijiet”).
Artikolu 2
It-tneħħija u t-tqegħid tat-tikketti tal-widnejn previst fl-ewwel subparagrafu ta’ l-Artikolu 4(1) tar-Regolament (KE) Nru 1760/2000
1. Dak li jżomm l-annimali għandu f’kull ħin ikollu fil-pussess tiegħu ż-żewġ tikketti tal-widnejn approvati mill-awtorità kompetenti skond l-ewwel subparagrafu fl-Artikolu 4(1) tar-Regolament (KE) Nru 1760/2000 (“it-tikketti tal-widnejn approvati”).
2. B’deroga mill-Artikolu 4(5) tar-Regolament (KE) Nru 1760/2000, fejn l-annimali jittieħdu fil-postijiet, it-tikketti tal-widnejn approvati jistgħu jitneħħew minn fuq l-annimali mingħajr il-permess ta’ l-awtorità kompetenti iżda taħt il-kontroll tagħha, previst, li fl-aħħar meta t-tikketti approvati jitneħħew, l-annimali huma mmarkati permezz ta’ identifikazzjoni magħżula mill-awtorità kompetenti kif previst fl-Artikolu 3(1) ta’ dan ir-Regolament.
3. B’deroga mill-Artikolu 4(2) tar-Regolament (KE) Nru 1760/2000, fejn l-annimali jittieħdu fil-postijiet, it-tikketti tal-widnejn approvati jistgħu jitneħħew l-annimali mingħajr il-permess ta’ l-awtorità kompetenti iżda taħt il-kontroll tagħha, previst, li fl-aħħar meta t-tikketti approvati jitneħħew huma mmarkati b'xi mezzi ta' identifikazzjoni magħżula mill-awtorità kompetenti kif previst fl-Artikolu 3(1) ta’ dan ir-Regolament.
4. Qabel ma l-annimali jitilqu mill-post, it-tikketti tal-widnejn approvati għandhom jitlibbsu lill-annimali.
Madanakollu, jekk l-annimali jittieħdu mill-ewwel f'postijiet oħra msemmija fl-Artikolu 1 fl-istess Stat Membru, huwa biżżejjed li t-tikketti tal-widnejn approvati jintbagħtu ma’ l-annimali waqt iċ-ċaqliq.
Artikolu 3
Mezzi ta' identifikazzjoni
1. L-annimali se jiġu identifikati mill-kodiċi uniku ta’ identifikazzjoni previst fl-ewwel subparagrafu ta’ l-Artikolu 4(1) tar-Regolament (KE) Nru 1760/2000 Il-kodiċi se jkun f'wieħed mill-forom li ġejjin li jrid jiġi deċiż mill-awtorità kompetenti:
a)
żewġ tikketti tal-widnejn tal-plastik jew tal-metall;
b)
tikketta waħda tal-plastik jew tal-metall flimkien ma’ li jinħarqu b’ħadida mikwija;
c)
tatù; jew
d)
identifikazzjoni elektronika ġo bolus ruminali.
2. Permezz ta' deroga mill-paragrafu 1 l-awtorità kompetenti tista’ tiddeċiedi li l-annimali jistgħu jiġu identifikati permezz ta’ identifikatur elektroniku fil-forma ta’ injectable transponder previst illi l-annimali identifikati b’dan il-mod ma jidħlux fil-katina ta’ l-ikel.
Artikolu 4
Kodiċi ta’ reġistrazzjoni speċifiku
L-awtorità kompetenti se talloka kodiċi tar-reġistrazzjoni speċifiku għal kull post.
Dak il-kodiċi se jiġi rreġistrat fil-bank tat-tagħrif nazzjonali kkompjuterizzat għall-annimali bovini previst fl-Artikolu 5 tar-Regolament (KE) Nru 1760/2000.
Artikolu 5
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar is-27 ta' April 2005.